Nainen leikkasi kurkkua – puukotti vahingossa miestä päähän

Ei kannata leikata kurkkua ja puhua samalla käsillään. Päivi Tuovinen

Heikki Santavuori

Ei kannata leikata ahtaassa keittiössä kurkkua ja innostua samalla puhumaan käsillään. Eikä kannata olla silloin humalassa.

Tämä kävi selväksi mäntsäläläiselle 43-vuotiaalle naiselle ja hänen miestuttavalleen viime maaliskuussa.

Alkoholia nauttinut kaksikko istui naisen keittiön pöydän ääressä keskustellen vilkkaasti. Nainen valmisti samalla ruokaa. Kurkkua leikatessaan hän alkoi elehtiä käsillään ja puukotti vieressään istunutta miestä keittiöveitsellä vahingossa päähän.

Naisen mukaan hän oli sanonut miehelle "älä höpötä" ja tehostanut tokaisuaan käsiään heiluttamalla. Vasta muutaman minuutin päästä hän oli huomannut miehen pipon alta valuvan verta.

Mies sai tikkejä vaatineen 3-4 senttiä pitkän haavan takaraivoonsa.

Naisen mukaan isku oli täydellinen vahinko ja hänen asianajajansa mukaan se voisi olla enintään vammantuottamus.

Naista ei syytetty vammantuottamuksesta, koska se on asianomistajarikos eikä mies vaatinut naiselle rangaistusta.

Tuusulan käräjäoikeus hylkäsi naista vastaan nostetun pahoinpitelysyytteen, koska naisen syyllisyydestä tahalliseen puukotukseen jäi varteenotettava epäily.

–Rikosasiassa näyttötaakka on syyttäjällä. Vastaajan esittämä tapahtumainkulku on yhtä lailla mahdollinen kuin syyttäjän esittämä tapahtumainkulku.

Tuomio on lainvoimainen.